32003R1205
L 168/13
JURNALUL OFÍCIAL AL UNIUNII EUROPENE
REGULAMENTUL (CE) NR. 1205/2003 AL COMISIEI
din 4 iulie 2003
de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește descrierea, denumirea, prezentarea și protejarea anumitor produse vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolul 80 litera (b),
întrucât:
(1)
Regulamentul (CE) nr. 753/2002 al Comisiei (3), modificat de Regulamentul (CE) nr. 2086/2002 (4), stabilește ca dată de aplicare data de 1 august 2003, pentru a acorda o perioadă de timp suficientă operatorilor economici din sectorul vitivinicol și autorităților naționale implicate pentru a se pregăti în vederea noilor dispoziții de etichetare prevăzute de regulamentul menționat anterior.
(2)
Regulamentul (CE) nr. 753/2002 prevede o perioadă de tranziție până la 1 august 2003, în timpul căreia operatori i economici pot continua să utilizeze etichete și materiale de preambalare care prezintă date tipărite în conformitate cu dispozițiile în vigoare în momentul punerii lor în circulație, dar care nu mai sunt conforme cu dispozițiile Regulamentului (CE) nr. 753/2002.
(3)
În urma unor discuții purtate între autoritățile naționale implicate și între aceste autorități și mediile profesionale, este necesară prelungirea acestei perioade de tranziție până la 1 februarie 2004, pentru a permite operatorilor economici să utilizeze etichete și materiale de preambalare în conformitate cu dispozițiile anterioare.
(4)
Regulamentul (CE) nr. 753/2002 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 753/2002 se modifică după cum urmează:
Articolul 47 alineatul (1) paragraful al doilea se înlocuiește cu următorul text:
„Etichetele și materialele de preambalare care prezintă date tipărite în conformitate cu dispozițiile aplicabile până la intrarea în vigoare a prezentului regulament pot fi utilizate până la 1 februarie 2004.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iulie 2003.